b'\n_START_ARTICLE_\nMakromolekul\xc4\x97\n_START_PARAGRAPH_\nMakromolekul\xc4\x97 (gr. macro \xe2\x80\x93 didelis) \xe2\x80\x93 gigantinis cheminis junginys, turintis savo konkre\xc4\x8di\xc4\x85 ir apibr\xc4\x97\xc5\xbet\xc4\x85 sandar\xc4\x85, grie\xc5\xbetai pasikartojan\xc4\x8di\xc4\x85 kitose tos molekul\xc4\x97s kopijose. Jei cheminio junginio sandara netvarkinga, sunkiai apibr\xc4\x97\xc5\xbeiama ir prakti\xc5\xa1kai nepasikartojanti niekur kitur \xe2\x80\x93 tokie junginiai vadinami tiesiog polimerais (homopolimerais, kopolimerais). Kokio dyd\xc5\xbeio turi b\xc5\xabti molekul\xc4\x97, kad j\xc4\x85 b\xc5\xabt\xc5\xb3 galima vadinti makromolekule \xe2\x80\x93 n\xc4\x97ra tiksliai apibr\xc4\x97\xc5\xbeta. Biologijoje ir biochemijoje makromolekule gali b\xc5\xabti vadinama ir tarpmolekuliniais ry\xc5\xa1iais sujungta molekuli\xc5\xb3 grup\xc4\x97._NEWLINE_Chemijoje makromolekul\xc4\x97s s\xc4\x85voka naudojama apib\xc5\xabdinti tris klases nat\xc5\xabrali\xc5\xb3, gamtoje sutinkam\xc5\xb3 molekuli\xc5\xb3: DNR (polideoksinukleotidus), baltymus (polipeptidus) ir angliavandenius (polisacharidus). B\xc5\xabtent gyvose sistemose yra i\xc5\xa1sivyst\xc4\x99 mechanizmai, leid\xc5\xbeiantys u\xc5\xbetikrinti junginio tvarking\xc4\x85 sintez\xc4\x99 ir vienodas bei tikslias kopijas._NEWLINE_Paprast\xc5\xb3 ir makromolekuli\xc5\xb3 dyd\xc5\xbei\xc5\xb3 palyginimo pavyzdys: jeigu vienas molis vandens sveria 18 gram\xc5\xb3, tai vienas molis 100kDa svorio baltymo svert\xc5\xb3 10 000 gram\xc5\xb3, o vienas molis DNR, kuri\xc4\x85 sudaro 3 milijonai nukleotid\xc5\xb3, svert\xc5\xb3 1000 ton\xc5\xb3._NEWLINE_Vien\xc5\xb3 did\xc5\xbeiausi\xc5\xb3 makromolekuli\xc5\xb3 pavyzd\xc5\xbeiai yra medienos mas\xc4\x99 sudaranti celiulioz\xc4\x97 bei ligninas._NEWLINE_Makromolekul\xc4\x97s da\xc5\xbenai pasi\xc5\xbeymi ne\xc4\xafprastomis fizikin\xc4\x97mis savyb\xc4\x97mis, pvz., skystieji kristalai arba kau\xc4\x8diukas. Kita da\xc5\xbena savyb\xc4\x97 yra ta, kad dauguma makromolekuli\xc5\xb3 netirpsta savaime, tirpale nesant tam tikr\xc5\xb3 drusk\xc5\xb3 ar jon\xc5\xb3.'